Objava zahtjeva za odobrenje izmjene specifikacije proizvoda koja nije manja u skladu s člankom 50. stavkom 2. točkom (a) Uredbe (EU) br. 1151/2012 Europskog parlamenta i Vijeća o sustavima kvalitete za poljoprivredne i prehrambene proizvode

(2021/C 193/07)

Ova je objava temelj za podnošenje prigovora na zahtjev za izmjenu u skladu s člankom 51. Uredbe (EU) br. 1151/2012 Europskog parlamenta i Vijeća (1) u roku od tri mjeseca od datuma ove objave.

ZAHTJEV ZA ODOBRENJE IZMJENE SPECIFIKACIJE KOJA NIJE MANJA ZA PROIZVOD ZAŠTIĆENE OZNAKE IZVORNOSTI/ZAŠTIĆENE OZNAKE ZEMLJOPISNOG PODRIJETLA

Zahtjev za odobrenje izmjene u skladu s člankom 53. stavkom 2. prvim podstavkom Uredbe (EU) br. 1151/2012

„Marrone di Castel del Rio”

EU br.: PGI-IT-1523-AM01 – 22. siječnja 2020..

ZOI ( ) ZOZP (X)

1. Skupina koja podnosi zahtjev i legitimni interes

Consorzio Castanicoltori di Castel del Rio [Udruga uzgajivača kestena općine Castel del Rio]

Sa sjedištem u općini Castel del Rio:

Via Montanara 1, 40022 Castel del Rio, Bologna

Udruga uzgajivača kestena općine Castel del Rio ovlaštena je za podnošenje zahtjeva za izmjenu u skladu s člankom 13. stavkom 1. Uredbe Ministarstva za poljoprivrednu, prehrambenu i šumarsku politiku br. 12511 od 14. listopada 2013.

2. Država članica ili treća zemlja

Italija

3. Rubrika specifikacije proizvoda na koju se primjenjuje izmjena

☐ Naziv proizvoda

☒ Opis proizvoda

☒ Zemljopisno područje

☒ Dokaz o podrijetlu

☒ Način proizvodnje

☒ Povezanost

☒ Označivanje

☒ Ostalo [kontrola]

☐ Izmjena specifikacije proizvoda registriranog ZOI-ja ili ZOZP-a koja se ne može smatrati manjom izmjenom u skladu s člankom 53. stavkom 2. trećim podstavkom Uredbe (EU) br. 1151/2012.

☒ Izmjena specifikacije proizvoda registriranog ZOI-ja ili ZOZP-a za koji nije objavljen jedinstveni dokument (ili istovrijedan dokument) koja se ne može smatrati manjom izmjenom u skladu s člankom 53. stavkom 2. trećim podstavkom Uredbe (EU) br. 1151/2012

4. Izmjene

Opis proizvoda

Članak 6. trenutačne specifikacije proizvoda:

Pri stavljanju na tržište „Marrone di Castel del Rio” mora imati sljedeća svojstva:

— nikad ne smije imati više od tri ploda po ljusci (ili čičku),

— srednju do veliku veličinu (obično ne više od 90 plodova po kilogramu),

— pretežito elipsoidni oblik s vrškom koji nije osobito istaknut i ima nešto dlačica, završava s onim što ostaje od cvijeta („čuperak”), s dlačicama tipičnim za ovu vrstu, obično je ravan s jedne strane i zaobljeno konveksan s druge te s izrazito četvrtastim hilumom (ožiljak od sjemena) koji je dovoljno malen da se ne širi na bočne strane ploda koje su obično ravne,

— tanka, crvenkasto smeđa ljuska s 25 do 30 tamnijih, uzdignutih pruga koje se protežu po dužini te se lako ljušti s opne koja je tamno bež boje i rijetko se proteže u glavne brazde jezgre,

— jezgra, obično jedna po plodu, s hrskavim bijelim mesom, slatkog okusa i površine koja gotovo nema brazdi,

mijenja se i spaja s člankom 2. koji sada glasi:

Zaštićena oznaka zemljopisnog podrijetla „Marrone di Castel del Rio” proizvodi se iz nasada kestena vrste Castanea sative Mill., europskog ili slatkog kestena, koju predstavljaju sljedeća tri biotipa, u Italiji radi identifikacije sorti službeno poznata kao „Marrone domestico” [„domaći kesten”], „Marrone nostrano” [„lokalni kesten”] i „Marrone di S. Michele” [„kesten sv. Mihovila”].

„Marrone domestico” jedini je biotip koji se može upotrijebiti za nove nasade.

„Marrone di Castel del Rio” mora imati sljedeća svojstva:

(a) plodovi namijenjeni za neposrednu konzumaciju: — nikad ne smije imati više od tri ploda po ljusci (ili čičku), — veličina mora biti srednja do velika (ne više od 110 plodova po kilogramu), — pretežito elipsoidni oblik s vrškom koji nije osobito istaknut i ima nešto dlačica, završava s onim što ostaje od cvijeta („čuperak”), s dlačicama tipičnim za ovu vrstu, obično je ravan s jedne strane i zaobljeno konveksan s druge te s izrazito četvrtastim hilumom (ožiljak od sjemena) koji je dovoljno malen da se ne širi na bočne strane ploda koje su obično ravne, — tanka, crvenkasto smeđa ljuska s 25 do 30 tamnijih, uzdignutih pruga koje se protežu po dužini te se lako ljušti s opne koja je tamno bež boje i rijetko se proteže u glavne brazde jezgre, — jezgra, obično jedna po plodu, s hrskavim bijelim mesom, slatkog okusa i površine koja gotovo nema brazdi,

(b) plodovi namijenjeni za upotrebu kao sastojak u smjesi, pripremljenim ili prerađenim proizvodima moraju imati ista komercijalna svojstva kao i plodovi namijenjeni za neposrednu konzumaciju uz sljedeće iznimke: — ograničenje od 110 plodova po kilogramu može se prekoračiti, — ljuska ne mora biti cijela.

Unose se sljedeće izmjene:

— opis svojstava proizvoda koji je trenutačno naveden u članku 6. spaja se s člankom 2.;

— riječi „pri stavljanju na tržište” brišu se jer više nisu primjenjive s obzirom na to da se plodovi sada dijele u dvije kategorije ovisno o njihovoj namjeni: (a) za izravnu prodaju potrošačima i (b) za upotrebu kao sastojak u smjesi, pripremljenim ili prerađenim proizvodima;

— opis plodova namijenjenih za izravnu prodaju potrošačima poboljšan je brisanjem riječi „obično”, pa je upućivanje na broj plodova po kilogramu sad objektivno i više ne podliježe prosudbi. Nadalje, broj plodova po kilogramu povećan je na 110 jer se veličina proizvoda posljednjih godina znatno smanjila zbog toga što su prosječne temperature porasle, a promijenili su se i količina i raspored oborina. Plodovi koji ne ispunjavaju zahtjeve u pogledu veličine navedene u specifikaciji proizvoda trenutačno su izuzeti unatoč tome što ih potrošači vole jednako kao i plodove koji ispunjavaju zahtjev za dogovorenu veličinu za ZOZP „Marrone di Castel del Rio” (osim veličine) i unatoč tome što imaju ista svojstva;

— svojstva kestena namijenjenih za preradu opisuju se u novoj točki (b) plodovi namijenjeni za upotrebu kao sastojak u smjesi, pripremljenim ili prerađenim proizvodima. Ta su svojstva jednaka svojstvima koja se odnose na kestene namijenjene za neposrednu konzumaciju uz sljedeće iznimke: — prihvatljivi su i kesteni manji od minimalne veličine navedene u kategoriji proizvoda za neposrednu konzumaciju (iako podliježu ograničenju od najviše 110 plodova po kilogramu) jer veličina plodova nema primjetan ili presudan učinak na njihovu prikladnost za preradu (riječ je tek o estetskom aspektu koji, s obzirom na namjenu proizvoda, ne umanjuje njegovu vrijednost), — ljuska „ne mora biti cijela” jer je ljuska dio proizvoda koji se ne upotrebljava i to što nije netaknuta ne mijenja prikladnost plodova za preradu.

Izmijenjeni tekst uvršten je u točku 3.2. jedinstvenog dokumenta.

Zemljopisno područje

U članak 3. unose se sljedeće izmjene:

a) pogrešno napisano ime mjesta „Tassignano” ispravljeno je u Tossignano. Izmijenjeni tekst uvršten je u točku 4. jedinstvenog dokumenta;

b) kako bi se grupirala pravila o mjestu provođenja pojedinih faza postupka, sljedeći se odlomak premješta iz članka 4. u članak 3., čime tekst postaje lakši za čitanje bez izmjene sadržaja:

Sortiranje, određivanje veličine i „sušenje” kestena u hladnoj i/ili toploj vodi, ovisno o lokalnoj tradiciji, treba se provoditi u općinama Castel del Rio, Fontanelice, Casalfiumanese i Borgo Tossignano. Međutim, uzimajući u obzir postojeće lokalne tradicije, ti se postupci mogu provoditi i u općini Imola.

Dokaz o podrijetlu

Članak 5. specifikacije proizvoda:

Regionalne vlasti regije Emilia-Romagna odgovorne su za provjeru ispunjavanja tehničkih uvjeta utvrđenih u članku 4.

Tehnička tijela regionalnih vlasti regije Emilia-Romagna trebaju provoditi potrebne preglede prikladnosti nasada kestena, uz specifično upućivanje na predmetno područje, provjerom katastarskih oznaka, točne sorte koja se uzgaja, broja stabala upotrijebljenih za proizvodnju i svih drugih korisnih podataka kako bi se osigurala ispravna upotreba zaštićene oznake zemljopisnog podrijetla „Marrone di Castel del Rio”.

Nasadi kestena koji su prikladni za proizvodnju kestena „Marrone di Castel del Rio” moraju biti navedeni u posebnom registru koji čuva, ažurira i objavljuje Gospodarska, industrijska, obrtnička i poljoprivredna komora Bologne.

Preslika registra mora se pohraniti kod svih općinskih vlasti obuhvaćenih proizvodnim područjem.

zamjenjuje se sljedećim tekstom:

Svaka se faza proizvodnog postupka nadzire, a svi ulazni i izlazni elementi evidentiraju. Time se osigurava sljedivost proizvoda, zajedno s prikupljanjem posebnih registara kojima upravlja kontrolno tijelo, a u kojima se navode katastarske oznake parcela na kojima se uzgaja proizvod i nalaze proizvođači i pakiratelji, te s prijavom proizvedene količine inspekcijskom tijelu.

Sve fizičke i pravne osobe navedene u odgovarajućim registrima podliježu provjerama kontrolnog tijela u skladu s trenutačnim zakonodavstvom, specifikacijom proizvoda i odgovarajućim planom kontrole.

Ovaj je članak usklađen s Uredbom (EU) br. 1151/2012. Provjere sukladnosti sa specifikacijom proizvoda ne provode regionalna tijela, već kontrolno tijelo koje odredi Ministarstvo.

Način proizvodnje

Sljedeća rečenica iz članka 4.:

Tijekom postupka proizvodnje zabranjene su sve prakse prisilnog rasta usjeva, uključujući upotrebu sintetičkih gnojiva i proizvoda za zaštitu biljaka.

mijenja se kako slijedi:

Tijekom postupka proizvodnje zabranjena je upotreba sintetičkih gnojiva i proizvoda za zaštitu biljaka.

Kako bi se osiguralo da pravilo o zabranjenim praksama uzgoja bude objektivno, izbrisano je generičko upućivanje na prakse „prisilnog rasta usjeva” jer se izraz može različito tumačiti. Zabranjene prakse dovoljno su jasno izražene navodom da „tijekom postupka proizvodnje upotreba sintetičkih gnojiva i proizvoda za zaštitu biljaka” nije dozvoljena.

Sljedeća rečenica iz članka 4.:

Najveći dopušteni prinos kestena „Marrone di Castel del Rio” iznosi 1,5 tona po hektaru.

mijenja se kako slijedi:

Najveći dopušteni prinos kestena „Marrone di Castel del Rio” iznosi 2,5 tona po hektaru.

Izmijenjena je informacija o najvećem prinosu, koji je povećan s 1,5 tona na 2,5 tona po hektaru s obzirom na sljedeće:

— trenutačno utvrđeno ograničenje dovoljno je za stabla koja se nalaze na proizvodnom području na većoj nadmorskoj visini, a koja se pokazala preniskom za stabla posađena na nižim nadmorskim visinama, koja imaju veću korist od boljih okolišnih i klimatskih uvjeta, pa stoga mogu davati veće prinose (ako ne svake godine, onda barem u godinama s visokim prinosima),

— trenutačno ograničenje ne uzima u obzir pozitivne rezultate postignute obnovom i brigom za nasade kestena čiji potencijal ranije nije bio u potpunosti iskorišten,

— izmjena članka 2. i posljedična mogućnost uvrštavanja serija proizvoda koje su trenutačno isključene (baš stoga što ne ispunjavaju zahtjev za minimalnu veličinu) u opskrbni lanac isto tako znači da tu točku treba ažurirati uzimajući u obzir nove količine koje će ući u opskrbni lanac i tako pridonijeti povećanju prinosa.

Sljedeći se tekst briše iz članka 4.:

Uzimajući u obzir sezonske tendencije i okolišne uvjete uzgoja, regionalne vlasti regije Emilia-Romagna svake godine utvrđuju prosječni jedinični prinos za „Marrone di Castel del Rio” unutar tog ograničenja, kao i datum početka berbe kestena nakon savjetovanja s profesionalnim organizacijama, tijelima i institutima iz sektora.

Ovom se izmjenom uklanja odredba koja nije dio sadržaja koji treba biti obuhvaćen specifikacijom proizvoda.

Povezanost

U opis povezanosti unesene su neke čisto uredničke izmjene koje ga poboljšavaju jer su dodana posebna upućivanja kojima se dokazuje trenutačni ugled proizvoda, ali bez izmjene sadržaja same povezanosti. Te se izmjene sastoje od dodavanja sljedećeg odlomka u točku 5. jedinstvenog dokumenta, koja je osim toga neizmijenjena:

Ugled kestena „Marrone di Castel del Rio” koji se postupno učvrstio tijekom zadnjih desetljeća 20. i početkom 21. stoljeća vidljiv je po tome koliko ih se često spominje u raznim publikacijama o gastronomskim i vinskim cestama koje se razvijaju na proizvodnim područjima. Na primjer, možete pročitati da je „Castel del Rio poznat po svojim istoimenim kestenima, koji se slave na festivalu svakog listopada”, (citat iz letaka koje objavljuje udruga „Strada dei Vini e dei Sapori – Colli d’Imola” [„Cesta vina i okusa – Colli d’Imola”]), tijekom kojeg se taj proizvod smatra „dragocjenim blagom” za grad (citat iz letaka „Sapori e valori – Emilia Romagna” [„Okusi i vrijednosti – Emilia-Romagna”], koje objavljuje Služba za promicanje proizvoda Ureda za poljoprivredu regije Emilia-Romagna, 2008.). Kesteni se nazivaju i „delicijom” koja „uspijeva u idealnim uvjetima Castel del Rija” (iz brošure pod naslovom „I sapori dell’Emilia Romagna si esaltano in autunno” [„Okusi regije Emilia-Romagna rađaju se ujesen”]). U drugoj se publikaciji navodi da se „završetak berbe kestena u Castel del Riju svake godine obilježava tradicionalnim sajmom kestena, izložbama, tehničkim konferencijama, predavanjima i organiziranim izletima duž edukativnog ‚puta kestena’ sve do nasada kestena”. U istoj se publikaciji navodi da se „lokalni specijaliteti napravljeni od kestena ‚Marrone di Castel del Rio’ mogu okusiti na raznim kulinarskim štandovima i u lokalnim restoranima i konobama” („Qualiguida – Itinerario ristoranti DOP” [„Qualiguide – cesta restorana sa ZOI-jem”], 2011.). „Marrone di Castel del Rio” dio je i „sasvim ukusnog putovanja koje predstavlja mnoge tipične proizvode” opisane u publikaciji („Agriturismo e dintorni 2014–2015” [„Objekti ruralnog turizma i njihova okolica, 2014.–2015.”], Agencija za održivu hranu, poljoprivredu, okoliš i energiju, 2014.), u kojoj je istaknuta važnost kestena za Castel del Rio, uz objašnjenje da je „lokalni proizvod par excellence ‚Marrone di Castel del Rio’, koji se od običnih vrsta kestena razlikuje svojom veličinom te slađim i mirisnijim okusom [...]. U dijelu dvorca Alidosi smješten je i muzej posvećen kestenima (Museo del Castagno). Festival kestena ‚La Sagra del Marrone’ održava se jednom godišnje u listopadu”, („Viaggi golosi in Emilia Romagna – Guida ai tesori enogastronomici” [„Zamamna putovanja regijom Emilia-Romagna – vodič kroz gastronomske dragulje regije”], Turistička agencija regije Emilia-Romagna, 2010.). Muzej se spominje i u drugim publikacijama: „u dijelu dvorca Alidosi u Castel del Riju – gradu kestena – smješten je muzej posvećen tom cijenjenom orašastom plodu”, uključujući „ukusni ‚Marrone di Castel del Rio’”, („Musei del Gusto dell’Emilia-Romagna – Un viaggio tra storia, testimonianze e curiosità” [„Muzeji gastronomije regije Emilia-Romagna – putovanje kroz vrijeme, lokalna svjedočanstva i zanimljivosti”], Ured za poljoprivredu regije Emilia Romagna). Doista je zapisano da je „povijest Castel del Rija isprepletena s poviješću kestena”, („Agricoltura” [„Poljoprivreda”], dodatak iz lipnja 2017., Ured za poljoprivredu, lov i ribolov regije Emilia-Romagna, 2017.). To je potvrđeno u fascinantnoj studiji prema kojoj „stotine vrsta kestena cvjeta ili ustraje u Italiji; a postoji posebna skupina kultivara poznata kao marroni, koja uistinu predstavlja najbolje od domaće i europske proizvodnje – treba spomenuti samo ‚Marrone di Castel del Rio’ iz regije Emilia-Romagna”, („Il castagneto, risorsa paesaggistica ed economica delle aree rurali” [„Nasadi kestena, resurs za krajolik i gospodarstvo na ruralnim područjima”], GAL Antola & Penna Leader s.r.l., 2001.). Naposljetku, proizvod se spominje u najvažnijim enciklopedijama vina i hrane s natuknicom za „marrone”, koja upućuje na ugled kestena „Marrone di Castel del Rio”, (kulinarska enciklopedija Cucina Garzanti iz zbirke Le Garzantine, 2010.). Neki vodiči čak imaju posebnu natuknicu za „Marrone di Castel del Rio” uz opis tog kestena („Dizionario delle cucine regionali italiane” [„Rječnik talijanske regionalne gastronomije”], Slow Food, 2008.) i tvrdnju da je „poznat od drevnih vremena”, („La Cucina Italiana – Grande Dizionario Enciclopedico” [„Talijanska kuhinja – potpuna enciklopedija”], Corriere della Sera, 2008.).

Označivanje

1. Članak 8. koji glasi: „Marrone di Castel del Rio” mora se na tržište stavljati u vrećama izrađenim od odgovarajuće tkanine težine 1, 2, 5 ili 10 kg s označenim logotipom ZOZP-a koji se sastoji od mosta Ponte Alidosi otisnutog u zelenoj boji na bijeloj pozadini, koji odgovara logotipu iz Priloga 1. ovoj specifikaciji proizvoda.

mijenja se kako slijedi:

„Marrone di Castel del Rio” namijenjen za neposrednu konzumaciju na tržište se mora stavljati u spremnicima izrađenima od odgovarajućeg materijala za upotrebu u prehrambenoj industriji s najvećom težinom od 10 kg po pakiranju s logotipom ZOZP-a kako je opisano u nastavku.

Kako bi se navelo da se pravila o načinu stavljanja kestena „Marrone di Castel del Rio” na tržište odnose isključivo na kestene koji se prodaju izravno krajnjem potrošaču, ovom se izmjenom dodaju riječi „namijenjen za neposrednu konzumaciju”.

Upućivanje na „vreće” izrađene od „tkanine” zamijenjeno je „spremnicima” i „materijalom” kako bi se otvorila mogućnost iskorištavanja tehnoloških inovacija zahvaljujući kojima novi formati i materijali, koji se ne mogu opisati kao „vreće”, odnosno „tkanina”, mogu postati dostupni i omogućiti subjektima da proizvod predstave na moderan i privlačan način koji zadovoljava funkcionalne i estetske zahtjeve potrošača.

„Za upotrebu u prehrambenoj industriji” dodano je nakon „odgovarajućeg” kako bi ovaj zahtjev bio određeniji.

Riječi „težine 1, 2, 5 ili 10 kg” zamijenjene su riječima „s najvećom težinom od 10 kg” kako bi se: uklonio zahtjev da se proizvod prodaje isključivo u pakiranjima strogo unaprijed određene težine.

To je ograničenje onemogućivalo proizvođačima da zadovolje potrebe tržišta koje se neprestano mijenjaju: posljednjih godina potražnja je jasno naginjala prema pakiranjima manjih težina od trenutačne najmanje težine (1 kg), a često i prema težinama između trenutačno dopuštenih kategorija.

Riječi „s označenim” zamijenjene su riječju „s” iz jezičnih razloga.

Tekst „koji se sastoji od mosta Ponte Alidosi otisnutog u zelenoj boji na bijeloj pozadini, koji odgovara logotipu iz Priloga 1. ovoj specifikaciji proizvoda” odnosi se na sliku koja se ne nalazi u tekstu i čija grafička svojstva nisu opisana. Taj je tekst stoga zamijenjen riječima „opisano u nastavku”, koje se odnose na podroban analitički opis grafičkih dijelova logotipa naveden u istom članku.

Izmijenjeni tekst uvršten je u točku 3.6. jedinstvenog dokumenta.

Budući da su u Uredbi (EU) br. 1151/2012 utvrđeni načini izmjene specifikacije proizvoda, sljedeća se odredba briše: Regionalne vlasti regije Emilia-Romagna mogu putem uredbe i u skladu s međunarodnim normama za težine i mjere dopustiti pakiranja s težinama koje se razlikuju od težina utvrđenih u ovoj specifikaciji proizvoda.

Umeće se sljedeći odlomak:

„Marrone di Castel del Rio” za upotrebu kao sastojak u smjesi, pripremljenim ili prerađenim proizvodima mora se prodavati u spremnicima bilo kojeg težinskog kapaciteta, izrađenima od materijala za upotrebu u prehrambenoj industriji s logotipom ZOZP-a kako je opisano u nastavku.

Svrha je ovog umetanja dati specifičan opis spremnika za pakiranje kestena za upotrebu kao sastojak u smjesi, pripremljenim ili prerađenim proizvodima.

Iz logističkih i praktičnih razloga bilo bi neprimjereno i prije svega nelogično da ova kategorija proizvoda podliježe istim pravilima o pakiranju proizvoda kao i kesteni namijenjeni za neposrednu konzumaciju. Ovaj je tekst uvršten u točku 3.6. jedinstvenog dokumenta.

Sljedeći odjeljak:

Riječi „Marrone di Castel del Rio” i „Indicazione Geografica Protetta” [Zaštićena oznaka zemljopisnog podrijetla] moraju se nalaziti na pakiranju ispisane znakovima iste veličine. Na pakiranju mora biti navedeno i sljedeće:

naziv društva ili ime i adresa pakiratelja,

godina proizvodnje kestena u pakiranju,

bruto težina na mjestu podrijetla.

mijenja se kako slijedi:

Riječi „Marrone di Castel del Rio” i „Indicazione Geografica Protetta” [Zaštićena oznaka zemljopisnog podrijetla] ili kratica „IGP” [ZOZP] moraju se nalaziti na pakiranju ispisani znakovima iste veličine, kao i naziv društva ili ime i adresa pakiratelja.

Izmjene se sastoje od sljedećeg:

— umetanja riječi „ili kratica ‚IGP’” kako bi se pravila prilagodila članku 12. stavku 3. Uredbe (EU) br. 1151/2012 koji nudi tu mogućnost,

— uklanjanja zahtjeva za navođenje godine proizvodnje kestena koji se nalaze u pakiranju, bruto težine na mjestu podrijetla i natpisa „proizvedeno u Italiji” za serije koje su namijenjene za izvoz jer se od subjekata iz sektora već traži sukladnost s općim pravilima o označivanju poljoprivredno-prehrambenih proizvoda i s pravilima koja reguliraju označivanje voća i povrća (posebno Uredba (EU) br. 543/2011).

Izmijenjeni tekst uvršten je u točku 3.6. jedinstvenog dokumenta.

Umeće se sljedeća slika logotipa ZOZP-a, kao i tekst u nastavku, u kojem se opisuju grafička svojstva logotipa povezanog sa zaštićenom oznakom zemljopisnog podrijetla „Marrone di Castel del Rio”:

Logotip ZOZP-a „Marrone di Castel del Rio” (prikazan u nastavku) pravokutnik je (vodoravni) omjera 1 : 2 (kraća strana u odnosu na dužu) ocrtan ZELENIM (C 100 % – M 0 % – Y 70 % – K 0 %) okvirom sa zaobljenim kutovima na BIJELOJ pozadini. Stilizirani prikaz simboličnog mosta Ponte Alidosi prikazan je u ZELENOJ boji (C 100 % – M 0 % – Y 70 % – K 0 %) unutar tog okvira, a riječi „MARRONE DI CASTEL DEL RIO” (podebljana, velika tiskana slova vrste Agenda, razmak između znakova +10, vodoravna skala 98 % i debljina 0,25 točaka) napisane su ZELENOM bojom (C 100 % – M 0 % – Y 70 % – K 0 %) unutar slike mosta i smještene odmah ispod gornje linije te prate njegov karakterističan „grbav” obris. U središtu prostora ispod linije koja prikazuje luk ispod mosta nalazi se stilizirani prikaz kestena u SMEĐOJ boji (C 1 % – M 69 % – Y 100 % – K 43 %), ispod kojeg se nalazi ZELENA (C 100 % – M 0 % – Y 70 % – K 0 %) linija, lagano zakrivljena na svakom kraju, koja predstavlja vodu koja teče. Ispod te linije, položene središnje i paralelno s donjim dijelom pravokutnika, nalaze se riječi „Indicazione Geografica Protetta” [Zaštićena oznaka zemljopisnog podrijetla] (vrsta slova Leelawadee Regular, s inicijalima „I”, „G” i „P” ispisanima velikim tiskanim slovima, razmak između znakova +20, debljina 0,25 točaka) u SMEĐOJ boji (C 1 % – M 69 % – Y 100 % – K 43 %). Proporcije logotipa mogu se prema potrebi mijenjati, ovisno o tome gdje se upotrebljava.

Ostalo

Kontrola

Cijeli tekst članka 7.:

Ministarstvo poljoprivrednih, prehrambenih i šumarskih resursa provjerava sukladnost sa specifikacijom proizvoda. Ono ministarskom odlukom može povjeriti zadatak nadgledanja proizvodnje i prodaje kestena „Marrone di Castel del Rio” dobrovoljnoj udruzi proizvođača koja: (a) među svojim članovima ima najmanje 40 % subjekata iz sektora koji predstavljaju najmanje 51 % ukupne proizvodnje kestena „Marrone di Castel del Rio”; (b) je regulirana statutom kojim se bilo kojem proizvođaču, pojedincu ili skupini, kao i industrijskim subjektima koji obrađuju proizvod, dopušta da se pridruži udruzi bez diskriminacije i uz jednaka prava; (c) svojim sastavom i financijskim sredstvima koja su joj na raspolaganju jamči učinkovito i nepristrano izvođenje zadataka koji su joj povjereni.

Prijave kojima će se povjeriti zadatak nadzora proizvodnje i prodaje kestena „Marrone di Castel del Rio”, a koje se prvo objavljuju u Službenom listu regije Emilia-Romagna, mora podnijeti pravni predstavnik udruge Glavnoj upravi za nacionalnu poljoprivrednu i poljoprivredno-industrijsku politiku pri Ministarstvu poljoprivrednih, prehrambenih i šumarskih resursa uz sljedeću dokumentaciju kako bi se dokazalo da ispunjavaju uvjete iz točaka (a), (b) i (c): — popis članova s potvrdama Gospodarske, industrijske, obrtničke i poljoprivredne komore Bologne koje dokazuju ispunjavanje zahtjeva iz točke (a), — ovjerene kopije statuta i propisa udruge, — izvješće o tehničkoj i administrativnoj organizaciji udruge i raspoloživim financijskim sredstvima za provođenje inspekcija. — Udruzi se povjerava zadatak osiguranja ispravne upotrebe zaštićene oznake zemljopisnog podrijetla „Marrone di Castel del Rio”, kao i provjera postavljanja logotipa tijekom faze pakiranja proizvoda u skladu sa specifikacijom proizvoda. Udruga kojoj je povjeren taj zadatak podliježe nadzoru Ministarstva poljoprivrednih, prehrambenih i šumarskih resursa koje može povući to ovlaštenje na vlastitu inicijativu. Ovlaštenje se mora povući u slučaju nedostatne ili nepravilne provedbe koja je nepovoljna za ispunjavanje dodijeljenog zadatka. Osoblje udruge s nadležnošću za provođenje inspekcija ovlašteno je istražiti kaznena djela. Ministarstvo poljoprivrednih, prehrambenih i šumarskih resursa mora unaprijed odobriti svaku izmjenu statuta udruge.

zamjenjuje se sljedećim:

Provjere usklađenosti sa specifikacijom proizvoda treba provesti u skladu s člankom 37. Uredbe (EU) br. 1151/2012. Kontrolno tijelo kojem je povjeren ovaj zadatak je Checkfruit s.r.l. s registriranim sjedištem na adresi Via dei Mille 24, 40121 Bologna; Tel. +39 051 6494836; info@checkfruit.it, checkfruit-do@pec.it.

Ovom su izmjenom iz specifikacije proizvoda uklonjena pravila o aktivnostima udruga za zaštitu koje nisu navedene u članku 7. Uredbe (EU) br. 1151/2012. Novi je tekst u skladu s člankom 7. točkom (g) te uredbe.

Članak 9.

Udruga za zaštitu iz članka 7., kojoj je povjeren zadatak nadzora ispravne upotrebe zaštićene oznake zemljopisnog podrijetla „Marrone di Castel del Rio”, odgovorna je i za provjeru postavljanja logotipa oznake zemljopisnog podrijetla, kako je utvrđen u Prilogu 1., tijekom faze pakiranja proizvoda u skladu sa specifikacijom proizvoda.

briše se jer se ne smatra relevantnim sadržajem za specifikaciju proizvoda kako je utvrđena trenutačnim zakonodavstvom.

Članak 10.

Upotreba naziva „Marrone di Castel del Rio” za proizvode koji ne ispunjavaju uvjete i zahtjeve utvrđene u ovoj specifikaciji proizvoda ili za stavljanje na tržište takvog proizvoda ili njegovu upotrebu u preradi sankcionirat će se u skladu s primjenjivim zakonima na snazi koji se odnose na prijevaru i krivotvorenje.

briše se jer se ne smatra relevantnim sadržajem za specifikaciju proizvoda kako je utvrđena trenutačnim zakonodavstvom.

JEDINSTVENI DOKUMENT

„MARRONE DI CASTEL DEL RIO”

EU br.: PGI-IT-1523-AM01 – 22. siječnja 2020..

ZOI ( ) ZOZP (X)

1. Naziv

„Marrone di Castel del Rio”

2. Država članica ili treća zemlja

Italija

3. Opis poljoprivrednog ili prehrambenog proizvoda

3.1. Vrsta proizvoda

Razred 1.6. Voće, povrće i žitarice, u prirodnom stanju ili prerađeni

3.2. Opis proizvoda na koji se odnosi naziv iz točke 1.

Kesten „Marrone di Castel del Rio” proizvodi se iz nasada kestena vrste Castanea sativa Mill., europskog ili slatkog kestena, koju predstavljaju sljedeća tri biotipa, u Italiji u svrhu identifikacije sorti službeno poznata kao Marrone domestico [„domaći kesten”], Marrone nostrano [„lokalni kesten”] i Marrone di S. Michele [„kesten sv. Mihovila”]. Marrone domestico jedini je biotip koji se može upotrijebiti za nove nasade.

Kesten „Marrone di Castel del Rio” namijenjen za neposrednu konzumaciju ima sljedeća svojstva:

— nikad ne smije imati više od tri ploda po ljusci (ili čičku),

— veličina mora biti srednja do velika (ne više od 110 plodova po kilogramu),

— pretežito elipsoidni oblik s vrškom koji nije osobito istaknut i ima nešto dlačica, završava s onim što ostaje od cvijeta („čuperak”), s dlačicama tipičnim za ovu vrstu, obično je ravan s jedne strane i zaobljeno konveksan s druge te s izrazito četvrtastim hilumom (ožiljak od sjemena) koji je dovoljno malen da se ne širi na bočne strane ploda koje su obično ravne,

— tanka, crvenkasto smeđa ljuska s 25 do 30 tamnijih, uzdignutih pruga koje se protežu po dužini te se lako ljušti s opne koja je tamno bež boje i rijetko se proteže u glavne brazde jezgre,

— jezgra, obično jedna po plodu, s hrskavim bijelim mesom, slatkog okusa i površine koja gotovo nema brazdi,

Kesten „Marrone di Castel del Rio” namijenjen za upotrebu kao sastojak u smjesi, pripremljenim ili prerađenim proizvodima mora imati ista komercijalna svojstva kao i plodovi namijenjeni za neposrednu konzumaciju uz sljedeće iznimke:

— ograničenje od 110 plodova po kilogramu može se prekoračiti,

— ljuska ne mora biti cijela.

3.3. Hrana za životinje (samo za proizvode životinjskog podrijetla) i sirovine (samo za prerađene proizvode)

—

3.4. Posebni proizvodni postupci koji se moraju provesti na određenom zemljopisnom području

„Marrone di Castel del Rio” uzgaja se na područjima utvrđenima u točki 4.

3.5. Posebna pravila za rezanje, ribanje, pakiranje itd. proizvoda na koji se odnosi registrirani naziv

Sortiranje, određivanje veličine i „sušenje” proizvoda u hladnoj i/ili toploj vodi, ovisno o lokalnoj tradiciji, treba se provoditi u općinama Castel del Rio, Fontanelice, Casalfiumanese i Borgo Tossignano. Međutim, uzimajući u obzir postojeće lokalne tradicije, ti se postupci mogu provoditi i u općini Imola.

3.6. Posebna pravila za označivanje proizvoda na koji se odnosi registrirani naziv

Nikakav se dodatni deskriptor ili pridjev ne smije dodati zaštićenoj oznaci zemljopisnog podrijetla „Marrone di Castel del Rio”. To uključuje pridjeve extra („ekstra”), fine („fini”) selezionato („izbor”), superiore („vrhunski”) i slične opise.

Upotreba navoda kojima se upućuje na imena, tvrtke ili privatne marke dopuštena je ako ne sadržavaju pohvalne izraze i ako ne dovode potrošača u zabludu.

„Marrone di Castel del Rio” namijenjen za neposrednu konzumaciju na tržište se mora stavljati u spremnicima izrađenima od odgovarajućeg materijala za upotrebu u prehrambenoj industriji s najvećom težinom od 10 kg po pakiranju s logotipom ZOZP-a kako je opisano u nastavku. Spremnici moraju biti zapečaćeni tako da se sadržaj ne može izvaditi bez lomljenja pečata.

„Marrone di Castel del Rio” namijenjen za upotrebu kao sastojak u smjesi, pripremljenim ili prerađenim proizvodima mora se stavljati na tržište u spremnicima izrađenima od materijala za upotrebu u prehrambenoj industriji s logotipom ZOZP-a prikazanim u nastavku.

Imperijalne mjerne jedinice mogu se upotrebljavati na pakiranjima proizvoda za tržišta na kojima se upotrebljava imperijalni sustav.

Riječi „Marrone di Castel del Rio” i „Indicazione Geografica Protetta” [Zaštićena oznaka zemljopisnog podrijetla] ili kratica „IGP” [ZOZP] moraju se nalaziti na pakiranju ispisane znakovima iste veličine, kao i naziv društva ili ime i adresa pakiratelja.

4. Sažeta definicija zemljopisnog područja

Proizvodno područje kestena „Marrone di Castel del Rio” obuhvaća sav teritorij ili dio teritorija sljedećih općina u pokrajini Bologne: Castel del Rio, Fontanelice, Casal Fiumanese i Borgo Tossignano. Ovo se područje definira kako slijedi:

— čitavo područje općine Castel del Rio, koje se nalazi s desne strane potoka Sillaro,

— čitavo područje općine Fontanelice,

— dio općine Casalfiumanese koji se nalazi između općina Fontanelice i Castel del Rio, sa zapadnom granicom koja je nastala slijedeći potok Sillaro od točke gdje napušta općinu Castel del Rio do točke gdje susreće rijeku Firolu, zatim prateći tu rijeku do provincijske ceste Sillaro (br. 22), prateći tu cestu do križanja s provincijskom cestom „Mediana Montana” (br. 24) i konačno prateći tu cestu do granice s općinom Fontanelice,

— dio općine Borgo Tossignano razgraničen na sljedeći način: od granice s pokrajinom Ravenne i općinom Fontanelice granična linija slijedi potonju općinsku granicu do rijeke Sgarba, a zatim do klanca Tramusasso; zatim slijedi kozju stazu koja prolazi kroz Le Banzole do granice s pokrajinom Ravenne.

Sortiranje, određivanje veličine i „sušenje” proizvoda u hladnoj i/ili toploj vodi mora se provoditi u općinama Castel del Rio, Fontanelice, Casalfiumanese, Borgo Tossignano i Imola (Bologna).

5. Povezanost sa zemljopisnim područjem

Registracija ovog naziva temelji se na njegovu ugledu: uzgoj ovog kestena na području Castel del Rija i susjednih općina tijekom stoljeća imao je odlučujuću ulogu u definiranju lokalnog krajolika, ali i gospodarskih i društvenih odnosa. U srednjem je vijeku La Massa, grad danas poznat kao Castel del Rio, pretvoren u trgovačko središte i promijenio je svoje ime u Marcatale (kako se grad u petnaestom stoljeću naziva u raznim dokumentima iz obližnjeg grada Imole, iako taj naziv zasigurno potječe još iz četrnaestog stoljeća), što je učvrstilo njegovu reputaciju živahnog trgovačkog mjesta u razdoblju koje je uslijedilo. Još početkom sedamnaestog stoljeća, Rodrigo Alidosi (1589.–1623.), gospodar Castel del Rija, tvrdio je da se u gradu „svakog tjedna održava najljepši sajam u Romagni”. Primjer koji potvrđuje drevnu i duboko ukorijenjenu tradiciju proizvodnje i prodaje kestena na tom području izvješće je iz 1618., koje se nalazi u Državnom arhivu Firence, a u kojem se uz mnoge druge zanimljive činjenice navodi da se „ondje srijedom održava sajam koji privlači mnoštva iz okolnih područja (...) i kesteni, koje uvelike izvoze, dok većinu usjeva suše i melju, a zahvaljujući njegovu velikom ugledu, uvijek se prodaje po nešto višoj cijeni od pšenice”. Da je proizvodnja kestena stoljećima bila važna lokalnom stanovništvu vidljivo je i iz mnoštva drugih dokumenata, uključujući „Edikt o sječi kestena” [Editto sopra l’incisione dei castagni], sastavljen 1694. uz potpis upravitelja Antonija Marije Manzonija, koji se danas čuva u općinskom arhivu Castel del Rija. Taj dokument sadržava skup pravila o sječi kestena i njime se poništava i zamjenjuje prethodni tekst iz 1584. Već prve riječi tog dokumenta („Budući da plod kestena čini velik dio prihoda područja Castel del Rija...”) ukazuju na to koliko je ta aktivnost bila važna na tom području već i tada. Kasnije se ukazala potreba da se u Castel del Riju ujesen održavaju tri sajma tjedno, i on je bio jedini od gradova u dolini uzvodno od Imole koji je to činio, što je dokumentirano još u prvim desetljećima devetnaestog stoljeća. Izgradnja planinske ceste duž doline između 1829. i 1882. te dolazak željeznice povećali su doseg proizvoda na cijelu Italiju i izvan nje, što je učvrstilo njegovu važnost za lokalno područje, koje se sve više okretalo njegovu uzgoju. Prva kvantifikacija područja zasađenog kestenima potječe iz 1885., kada je gradonačelnik Castel del Rija na zahtjev prefekta Ravenne poslao izvješće o lokalnoj poljoprivrednoj proizvodnji, koje pokazuje da su nasadi kestena zauzimali 1 450 od 3 900 hektara obrađene zemlje, odnosno 40 %. I sljedećih je godina kesten bio iznimno važan za gospodarstvo na tom području, kako je istaknuo lokalni povjesničar Giuseppe Fortunato Cortini, zapisavši 1932. da su „posebnost Castel del Rija njegovi kesteni, koji su iznimno cijenjeni i na inozemnim tržnicama”. Konačno, valja spomenuti poznati festival kestena, koji se od 1946. održava u Castel del Riju svakog listopada uz brojna događanja, uključujući tradicionalni sajam kestena, predstavljanja proizvoda te tehničke konferencije i predavanja.

Ugled kestena „Marrone di Castel del Rio” koji se postupno učvrstio tijekom zadnjih desetljeća 20. i početkom 21. stoljeća vidljiv je po tome koliko ih se često spominje u raznim publikacijama o gastronomskim i vinskim cestama koje se razvijaju na proizvodnim područjima. Na primjer, možete pročitati da je „Castel del Rio poznat po svojim istoimenim kestenima koji se slave na festivalu svakog listopada” (citat iz letaka koje objavljuje udruga Strada dei Vini e dei Sapori – Colli d’Imola [„Cesta vina i okusa – Colli d’Imola”]), tijekom kojeg se taj proizvod smatra „dragocjenim blagom” za grad (citat iz letaka Sapori e valori – Emilia Romagna [„Okusi i vrijednosti – Emilia-Romagna”], koje objavljuje Služba za promicanje proizvoda Ureda za poljoprivredu regije Emilia-Romagna, 2008.). Kesteni se nazivaju i „delicijom” koja „uspijeva u idealnim uvjetima Castel del Rija” (iz brošure pod naslovom I sapori dell’Emilia Romagna si esaltano in autunno [„Okusi regije Emilia-Romagna rađaju se ujesen”]). U drugoj se publikaciji navodi da se „završetak berbe kestena u Castel del Riju svake godine obilježava tradicionalnim sajmom kestena, izložbama, tehničkim konferencijama, predavanjima i organiziranim izletima duž edukativnog ‚puta kestena’ sve do nasada kestena”. U istoj se publikaciji navodi da se „lokalni specijaliteti napravljeni od kestena ‚Marrone di Castel del Rio’ mogu okusiti na raznim kulinarskim štandovima i u lokalnim restoranima i konobama”, (Qualiguida – Itinerario ristoranti DOP [„Qualiguide – cesta restorana sa ZOI-jem”], 2011.). „Marrone di Castel del Rio” dio je i „sasvim ukusnog putovanja koje predstavlja mnoge tipične proizvode” opisane u publikaciji (Agriturismo e dintorni 2014–2015 [„Objekti ruralnog turizma i njihova okolica, 2014.–2015.”], Agencija za održivu hranu, poljoprivredu, okoliš i energiju, 2014.), u kojoj je istaknuta važnost kestena za Castel del Rio, uz objašnjenje da je „lokalni proizvod par excellence‚Marrone di Castel del Rio’, koji se od običnih vrsta kestena razlikuje svojom veličinom te slađim i mirisnijim okusom [...]. U dijelu dvorca Alidosi smješten je i muzej posvećen kestenima (Museo del Castagno). Festival kestena, ‚La Sagra del Marrone’, održava se jednom godišnje u listopadu”, (Viaggi golosi in Emilia Romagna – Guida ai tesori enogastronomici [„Zamamna putovanja regijom Emilia-Romagna – vodič kroz gastronomske dragulje regije”], Turistička agencija regije Emilia-Romagna, 2010.). Muzej se spominje i u drugim publikacijama: „u dijelu dvorca Alidosi u Castel del Riju – gradu kestena – smješten je muzej posvećen cijenjenom orašastom plodu”, uključujući „ukusni ‚Marrone di Castel del Rio’”, (Musei del Gusto dell’Emilia-Romagna – Un viaggio tra storia, testimonianze e curiosità [„Muzeji gastronomije regije Emilia-Romagna – putovanje kroz vrijeme, lokalna svjedočanstva i zanimljivosti”], Ured za poljoprivredu regije Emilia Romagna). Doista je zapisano da je „povijest Castel del Rija isprepletena s poviješću kestena”, (Agricoltura [„Poljoprivreda”], dodatak iz lipnja 2017., Ured za poljoprivredu, lov i ribolov regije Emilia-Romagna, 2017.). To je potvrđeno u fascinantnoj studiji prema kojoj „stotine vrsta kestena cvjeta ili ustraje u Italiji; a postoji posebna skupina kultivara poznata kao marroni, koja uistinu predstavlja najbolje od domaće i europske proizvodnje – treba spomenuti samo ‚Marrone di Castel del Rio’ iz regije Emilia-Romagna”, (Il castagneto, risorsa paesaggistica ed economica delle aree rurali [„Nasadi kestena, resurs za krajolik i gospodarstvo na ruralnim područjima”], GAL Antola & Penna Leader s.r.l., 2001.). Naposljetku, proizvod se spominje u najvažnijim enciklopedijama vina i hrane s natuknicom za marrone, koja upućuje na ugled kestena „Marrone di Castel del Rio” (kulinarska enciklopedija Cucina Garzanti iz zbirke Le Garzantine, 2010.). Neki vodiči čak imaju posebnu natuknicu za „Marrone di Castel del Rio” uz opis tog kestena (Dizionario delle cucine regionali italiane [„Rječnik talijanske regionalne gastronomije”], Slow Food, 2008.) i tvrdnju da je „poznat od drevnih vremena” (La Cucina Italiana – Grande Dizionario Enciclopedico [„Talijanska kuhinja – potpuna enciklopedija”], Corriere della Sera, 2008.).

Upućivanje na objavu specifikacije proizvoda

(članak 6. stavak 1. drugi podstavak ove Uredbe)

Pročišćenom tekstu specifikacije proizvoda može se pristupiti na sljedećoj internetskoj stranici: http://www.politicheagricole.it/flex/cm/pages/ServeBLOB.php/L/IT/IDPagina/3335

ili:

izravno na početnoj stranici Ministarstva za poljoprivrednu, prehrambenu i šumarsku politiku (www.politicheagricole.it), klikom na „Qualità” („Kvaliteta”) (u gornjem desnom kutu zaslona), zatim na „Prodotti DOP IGP STG” („Proizvodi ZOI ZOZP ZTS”) (na lijevoj strani zaslona) te naposljetku na „Disciplinari di Produzione all’esame dell’UE” („Specifikacije podnesene na razmatranje Europskoj uniji”).

(1) SL L 343, 14.12.2012., str. 1.